संसद्को गतिरोध अन्त्य गर्न गहन संवाद आवश्यक : पूर्वसभामुख सापकोटा
माओवादी उपाध्यक्ष एवं पूर्वसभामुख अग्निप्रसाद सापकोटाले संसद्को गतिरोध अन्त्य गर्न सरकार, सभामुख, प्रमुख राजनीतिक दलबीच सहमति खोज्नु पर्ने बताएका छन् । उनले सत्तापक्ष, प्रमुख प्रतिपक्षले सहमतिका लागि प्रयास गर्नुपर्ने बताए ।
काठमाडौँ — माओवादी उपाध्यक्ष एवं पूर्वसभामुख अग्निप्रसाद सापकोटाले संसद्को गतिरोध अन्त्य गर्न सरकार, सभामुख, प्रमुख राजनीतिक दलबीच सहमति खोज्नु पर्ने बताएका छन् । उनले सत्तापक्ष, प्रमुख प्रतिपक्षले सहमतिका लागि प्रयास गर्नुपर्ने बताए ।‘सरकार, सभामुख, संसद्का प्रमुख पार्टी कांग्रेस, एमाले, माओवादी, रास्वपालगायत दलले संसद्को गतिरोध अन्त्य गर्न सहमति गर्न आवश्यक छ’ सापकोटाले भने, ‘त्यसका लागि सत्तापक्ष, प्रमुख प्रतिपक्षबीच गंभीर संवाद आवश्यक छ ।’ सापकोटाले संसद्को गतिरोध कायम रहे सरकारको नीति तथा कार्यक्रम हुने बैठक प्रभावित हुने भएकाले त्यसअघि सहमतिका लागि पहल गर्नुपर्ने बताए । सत्तापक्ष र प्रमुख प्रतिपक्षबीच गहन संवाद भएमात्र संसदको गतिरोध अन्त्य गर्न सकिने उनको भनाइ छ । राष्ट्रपपति रामचन्द्र पौडेलले सरकारको नीति तथा कार्यक्रम जेठ १ मा संसदमा प्रस्तुत गर्ने कार्यतालिका छ ।कांग्रेसले पोखरा, बुटवलको सहकारीमा सर्वसाधारणले जम्मा गरेको रकम हिनामिनामा उपप्रधानमन्त्री तथा गृहमन्त्री रवि लामिछाने संलग्न भएको भन्दै संसदीय छानबिन समितिको माग गर्दै संसद अवरुद्ध जारी राखेको छ । प्रधानमन्त्री पुष्पकमल दाहालले समग्र संकटग्रस्त सहकारीको अवस्थाबारे अध्ययन गर्न संसदीय छानबिन समिति बनाउने बताए पनि कांग्रेसले लामिछानेमाथि केन्द्रित भएर संसदीय समिति बनाउनु पर्ने अडान लिएको छ ।